नई दिल्ली: आज (8 नवंबर) नोटबंदी (Demonetisation) के दो साल पूरे हो गए हैं. इस मौके पर पश्चिम बंगाल की मुख्यमंत्री और तृणमूल कांग्रेस की प्रमुख ममता बनर्जी ने ट्वीट कर नोटबंदी के फैसले को गलत ठहराया है. ममता ने ट्वीट में लिखा है. 'नोटबंदी आपदा की आज दूसरी सालगिरह है. इसे लागू करने के वक्त मैंने इसके दुष्परिणाम बताए थे, अब प्रसिद्ध अर्थशास्त्री, आम लोग और विशेषज्ञ भी मेरी कही बातों पर सहमति जता रहे हैं.' पश्चिम बंगाल की सीएम ने अपने इस ट्वीट के साथ #DarkDay लिखा है, जो ट्विटर पर टॉप ट्रेंड कर रहा है. अगले ट्वीट में ममता ने लिखा, 'सरकार ने देश को धोखा देकर नोटबंदी घोटाला किया था. इसने अर्थव्यवस्था और लाखों लोगों के जीवन को बर्बाद कर दिया था. जिन्होंने ऐसा किया था, जनता उन्हें दंडित करेगी.'